Huquqbuzarliklar faktlari hamda huquqbuzarliklar bilan bog‘liq boshqa holatlar haqida ichki ishlar organlariga xabar qilish tartibi to‘g‘risidagi yo‘riqnomani tasdiqlash haqida

O‘zbekiston Respublikasining “Huquqbuzarliklar profilaktikasi to‘g‘risida”gi Qonuni ijrosini ta’minlash maqsadida, O‘zbekiston Respublikasi Ichki ishlar vazirligi, Sog‘liqni saqlash vazirligi, Oliy va o‘rta maxsus ta’limi vazirligi, Xalq ta’limi vazirligi qaror qiladi: 
 1. Huquqbuzarliklar faktlari hamda huquqbuzarliklar bilan bog‘liq boshqa holatlar haqida ichki ishlar organlariga xabar qilish tartibi to‘g‘risidagi yo‘riqnoma ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Yo‘riqnoma O‘zbekiston Respublikasining “Huquqbuzarliklar profilaktikasi to‘g‘risida”gi Qonuniga muvofiq, ta’limni davlat tomonidan boshqarish organlari va ta’lim muassasalari hamda davlat sog‘liqni saqlash tizimini boshqarish organlari va sog‘liqni saqlash muassasalari tomonidan huquqbuzarliklar faktlari hamda huquqbuzarliklar bilan bog‘liq boshqa holatlar haqida ichki ishlar organlariga xabar qilish tartibini belgilaydi.
 1. Ta’limni davlat tomonidan boshqarish organlari va ta’lim muassasalari ichki ishlar organlariga:
 huquqbuzarliklar faktlari haqida;
 odamlarning hayotiga yoki sog‘lig‘iga tahdid soladigan oilaviy-maishiy nizolar to‘g‘risida va oilaviy-maishiy munosabatlar sohasidagi huquqbuzarliklar haqida;
 ta’lim oluvchi shaxs g‘ayriijtimoiy xulq-atvorga va huquqbuzarliklar sodir etishga jalb etilganligi haqida;
 huquqbuzarliklar sodir etishga moyil bo‘lgan shaxslar haqida xabar qilishi shart.
 2. Davlat sog‘liqni saqlash tizimini boshqarish organlari va sog‘liqni saqlash muassasalari ichki ishlar organlariga:
 ijtimoiy ahamiyatli kasalliklar va atrofdagilar uchun xavf soluvchi boshqa kasalliklar tarqalganligi haqida;
 badaniga shikast yetgan yoxud behush holatda bo‘lgan shaxslar kelib tushganligi yoki murojaat etganligi haqida;
 odamlarning hayotiga yoki sog‘lig‘iga tahdid soladigan oilaviy-maishiy nizolar to‘g‘risida va oilaviy-maishiy munosabatlar sohasidagi huquqbuzarliklar haqida;
 voyaga yetmagan shaxs g‘ayriijtimoiy xulq-atvorga va huquqbuzarliklar sodir etishga jalb etilganligi haqida;
 huquqbuzarliklar sodir etishga moyil bo‘lgan, huquqbuzarliklar sodir etgan shaxslar haqida xabar qilishi shart.
 3. Ta’limni davlat tomonidan boshqarish organlari va ta’lim muassasalari tomonidan mazkur Yo‘riqnomaning 1-bandida keltirilgan huquqbuzarliklar faktlari hamda huquqbuzarliklar bilan bog‘liq boshqa holatlar: 
 jismoniy va yuridik shaxslarning murojaatlari asosida;
 talaba-o‘quvchi va tarbiyalanuvchilarga ta’lim berish jarayonida to‘plangan ma’lumotlar asosida;
 talaba-o‘quvchi va tarbiyalanuvchilarning ijtimoiy jihatdan xavfli ahvolda qolganligi haqidagi xabar asosida;
 talaba-o‘quvchi va tarbiyalanuvchilar bilan suhbat o‘tkazish va qonunchilik hujjatlari bilan taqiqlanmagan boshqa yo‘llar bilan aniqlanadi.
 4. Davlat sog‘liqni saqlash tizimini boshqarish organlari va sog‘liqni saqlash muassasalari tomonidan mazkur Yo‘riqnomaning 2-bandida keltirilgan huquqbuzarliklar faktlari hamda huquqbuzarliklar bilan bog‘liq boshqa holatlar: 
 jismoniy va yuridik shaxslarning murojaatlari asosida;
 fuqarolarga tibbiy-ijtimoiy yordam ko‘rsatish jarayonida;
 murojaat qilgan bemor yoki bemorni olib kelgan shaxs bilan suhbat o‘tkazish va qonunchilik hujjatlari bilan taqiqlanmagan boshqa yo‘llar bilan aniqlanadi.
 5. Huquqbuzarliklar faktlari hamda huquqbuzarliklar bilan bog‘liq boshqa holatlar aniqlangan taqdirda, ta’limni davlat tomonidan boshqarish organlari yoki ta’lim muassasalari yoxud davlat sog‘liqni saqlash tizimini boshqarish organlari yoki sog‘liqni saqlash muassasalari tomonidan zudlik bilan hududiy ichki ishlar organi navbatchilik qismiga telefon orqali xabar qilinishi shart. 
 6. Ta’limni davlat tomonidan boshqarish organi yoki ta’lim muassasasi yoxud davlat sog‘liqni saqlash tizimini boshqarish organi yoki sog‘liqni saqlash muassasasi mas’ul xodimi hududiy ichki ishlar organi navbatchilik qismiga telefon orqali xabar qilganda, hududiy ichki ishlar organi navbatchilik qismi navbatchisi tomonidan darhol xabarning ro‘yxatdan o‘tkazilishi ta’minlanadi va xabarnomaga yozib qo‘yish uchun xabar bergan mas’ul shaxsga xabarning ro‘yxatdan o‘tkazilgan raqami beriladi.
 Bunda ta’limni davlat tomonidan boshqarish organlari, ta’lim muassasalari va davlat sog‘liqni saqlash tizimini boshqarish organlari mazkur Yo‘riqnomaning 1-ilovasiga muvofiq shakldagi, sog‘liqni saqlash muassasalari mazkur Yo‘riqnomaning 2-ilovasiga muvofiq shakldagi xabarnomani 24 soat ichida hududiy ichki ishlar organi navbatchilik qismiga yetkazilishini ta’minlashi shart. 
 Xabarnoma tegishli ta’limni davlat tomonidan boshqarish organi yoki ta’lim muassasasi yoxud davlat sog‘liqni saqlash tizimini boshqarish organi yoki sog‘liqni saqlash muassasasining uni rasmiylashtirgan mas’ul xodimi tomonidan imzolanadi va tegishli tashkilotning gerbli muhri bilan tasdiqlanadi.
 7. Ta’limni davlat tomonidan boshqarish organi yoki ta’lim muassasasi yoxud davlat sog‘liqni saqlash tizimini boshqarish organi yoki sog‘liqni saqlash muassasasi tegishli xabarnomani hududiy ichki ishlar organi navbatchilik qismiga yetkazib berish uchun uni hududiy militsiya tayanch punktiga taqdim etishga haqli.
 8. Ta’limni davlat tomonidan boshqarish organi yoki ta’lim muassasasi yoxud davlat sog‘liqni saqlash tizimini boshqarish organi yoki sog‘liqni saqlash muassasasi mas’ul shaxsi taqdim etgan ro‘yxatdan o‘tkazilgan raqami yozilgan xabarnoma hududiy ichki ishlar organi navbatchilik qismi navbatchisi yoki militsiya tayanch punkti profilaktika inspektori (katta inspektori) tomonidan qabul qilib olinadi hamda xabarnomaning qirqma qismi uni taqdim etgan mas’ul shaxsga o‘sha vaqtning o‘zida qaytarib beriladi. 
 Hududiy militsiya tayanch punktiga kelib tushgan xabarnomaning hududiy ichki ishlar organi navbatchilik qismiga yetkazilishi hududiy militsiya tayanch punkti profilaktika inspektori (katta inspektori) tomonidan ta’minlanishi lozim.
 9. Ta’lim muassasalari tomonidan aniqlangan huquqbuzarliklar faktlari hamda huquqbuzarliklar bilan bog‘liq boshqa holatlar bo‘yicha tegishli ma’lumotlar mazkur Yo‘riqnomaning 3-ilovasiga muvofiq shakldagi Ta’lim muassasalarida huquqbuzarliklar faktlari hamda huquqbuzarliklar bilan bog‘liq boshqa holatlarni qayd qilish kitobiga, sog‘liqni saqlash muassasalari tomonidan aniqlangan huquqbuzarliklar faktlari hamda huquqbuzarliklar bilan bog‘liq boshqa holatlar bo‘yicha tegishli ma’lumotlar esa mazkur Yo‘riqnomaning 4-ilovasiga muvofiq shakldagi Sog‘liqni saqlash muassasalarida huquqbuzarliklar faktlarini hamda huquqbuzarliklar bilan bog‘liq boshqa holatlarni qayd qilish kitobiga kiritib boriladi.
 Ushbu kitoblar raqamlangan, tikilgan va tegishli ta’lim muassasasi yoki sog‘liqni saqlash muassasasi tomonidan muhrlangan bo‘lishi shart.
 10. Sog‘liqni saqlash muassasalari bemorning kasallik tarixiga bemor, bemorni olib kelgan shaxs (agar mavjud bo‘lsa) hamda yuz bergan voqea holati haqidagi ma’lumotlarni to‘liq qayd etishi lozim.
 11. Huquqbuzarliklar faktlari hamda huquqbuzarliklar bilan bog‘liq boshqa holatlarni qayd qilish kitoblari, ularning yuritilishi tugallangan kundan boshlab, shuningdek xabarnomalarning qaytarib berilgan qirqma qismlari (alohida jildda) 3 yil davomida tegishli ta’lim muassasasi yoki sog‘liqni saqlash muassasasida saqlanishi lozim.
 12. Mazkur Yo‘riqnoma talablari buzilishida aybdor bo‘lgan shaxslar qonunchilik hujjatlariga muvofiq javobgar bo‘ladi.